దానాపూర్ (బీహార్)

దానాపూర్ బీహార్ రాష్ట్రంలో పాట్నా పట్టణానికి చెందిన ఉపగ్రహ పట్టణం.  2011 భారత జనాభా లెక్కల ప్రకారం జనాభా 1,82,241. ఇది పాట్నా మెట్రోపాలిటన్ ప్రాంతంలో భాగం.  దీన్ని దీనాపూర్ నిజామత్ అని, దీనాపూర్ అనీ కూడా పిలుస్తారు. ఇది 1887 లో పురపాలక సంఘంగా ఏర్పడింది.  స్థానికంగా జాన్‌గిల్ అని పిలిచే వలస వచ్చిన సైబీరియన్ కొంగలకు దానాపూర్ ఆశ్రయ మిస్తుంది. ప్రతి సంవత్సరం వర్షాకాలంలో సంతానోత్పత్తి కోసం అవి ఇక్కడికి వస్తాయి. శీతాకాలం ప్రారంభానికి ముందు ఈ ప్రదేశం నుండి వెళ్ళిపోతాయి. బీహార్, జార్ఖండ్ రాష్ట్రాల సైనిక సబ్-ఏరియా ప్రధాన కార్యాలయం ఇక్కడి ఆర్మీ కంటోన్మెంట్లో ఉంది.   ఈ పట్టణం దానాపూర్ విధానసభ నియోజకవర్గం, పాటలీపుత్ర  లోక్సభ నియోజకవర్గాల్లోకి వస్తుంది.

దానాపూర్ వద్ద గంగానదిపై ఉన్న ఫ్లాగ్‌స్టాఫ్ ఘాట్ను 1859 లో నిర్మించారు. ఇది అత్యంత పురాతన ఘాట్లలో ఒకటి.  గురు తేజ్ బహదూర్ కు చెందిన గురుద్వారా హండి సాహిబ్ సిక్కులకు పుణ్యక్షేత్రం. నౌలఖా ఆలయం, బ్రిటిష్ పాలనలోని వివిధ చారిత్రక భవనాలు ఇక్కడ చూడదగ్గ ప్రదేశాలు.

భౌగోళికం 

ఇది గంగా నది ఒడ్డున ఉంది .

దానాపూర్ పట్టణ అభివృద్ధి ప్రణాళిక ప్రకారం, పట్టణం మొత్తం వైశాల్యం 11.63 కిమీ 2.  పట్టణాన్ని 40 వార్డులుగా విభజించారు.  దానాపూర్ పురపాలక సంస్థను 1889 లో స్థాపించారు.

జనాభా 
2011 జనాభా లెక్కల ప్రకారం, పట్టణం జనాభా 97,129. ఇందులో పురుషులు 85,112, మహిళలు 182,241 మంది. జనాభాలో 25,092 (13.77%) మంది ఆరేళ్ల లోపు పిల్లలు. వీరిలో 13,398 మంది బాలురు కాగా, 11,694 మంది బాలికలు. 2001 డేటా ప్రకారం జనసాంద్రత హెక్టారుకు 113 మంది.  పట్టణ అక్షరాస్యత 78.4% పురుషుల అక్షరాస్యత 84.54%, స్త్రీల అక్షరాస్యత 71.39%. లింగ నిష్పత్తి 882. పిల్లల్లో లింగ నిష్పత్తి 873.

రవాణా సౌకర్యాలు 

దానాపూర్ పట్టణానికి చక్కటి రైలు, రోడ్డు సౌకర్యాలున్నాయి.  భారతదేశంలోని చాలా ప్రధాన పట్టణాలకు ఇక్కడి నుండి రైళ్ళున్నాయి దానాపూర్ స్టేషన్ (స్టేషన్ కోడ్ డిఎన్ఆర్ ) ఇక్కడి ప్రధానమైన రైల్వే స్టేషన్. ఇది తూర్పు మధ్య రైల్వే లోని దానాపూర్ డివిజన్‌కు ప్రధాన కార్యాలయం. ఈ పట్టణం మొఘల్‌సరాయ్‌ - హౌరా ప్రధాన రైలు మార్గంలో ఉంది. జాతీయ రహదారి నం. 30 పట్టణాన్ని బీహార్‌లోని ఇతర పట్టణాలకు కలుపుతుంది. పాట్నా విమానాశ్రయం, ఇక్కడికి సమీపం లోని విమానాశ్రయం.

మూలాలు 

Coordinates on Wikidata
బీహార్ నగరాలు పట్టణాలు